作者:劉禹錫
標題:和董庶中古散調詞贈尹果毅
內容:昔聽東武吟，壯年心已悲。如何今濩落，聞君辛苦辭。言有窮巷士，弱齡頗尚奇。讀得玄女符，生當事邊時。借名遊俠窟，結客幽並兒。往來長楸間，能帶雙鞬馳。崩騰天寶末，塵暗燕南垂。爟火入鹹陽，詔徵神武師。是時佔軍幕，插羽揚金羈。萬夫列轅門，觀射中戟支。誓當雪國讎，親愛從此辭。中宵倚長劍，起視蚩尤旗。介馬晨蕭蕭，陣雲竟天涯。陰風獵白草，旗槊光參差。勇氣貫中腸，視身忽如遺。生擒白馬將，虜騎不敢追。貴臣上戰功，名姓隨意移。終歲肌骨苦，他人印累累。謁者既清宮，諸侯各罷戲。上將賜甲第，門戟不可窺。眥血下沾襟，天高問無期。卻尋故鄉路，孤影空相隨。行逢裡中舊，撲樕昔所嗤。一言合侯王，腰佩黃金龜。問我何自苦，可憐真數奇。遲回顧徒禦，得色懸雙眉。翻然悟世途，撫己昧所宜。田園已蕪沒，流浪江海湄。鷙禽毛翮摧，不見翔雲姿。衰容蔽逸氣，孑孑無人知。寂寞草玄徒，長吟下書帷。為君發哀韻，若扣瑤林枝。有客識其真，潺湲涕交頤。飲爾一杯酒，陶然足自怡。